ai4bharat/Pralekha huggingface dataset:
சாலைப் போக்குவரத்து மற்றும் நெடுஞ்சாலைத்துறை அமைச்சகம்
பாரத் புதிய கார் மதிப்பீட்டு திட்டத்தை அறிமுகம் செய்வதற்கான வரைவு அறிவிக்கைக்கு திரு நிதின் கட்கரி ஒப்புதல்
மத்திய சாலைப் போக்குவரத்து மற்றும் நெடுஞ்சாலைத்துறை அமைச்சர் திரு நிதின் கட்கரி, பாரத் என்சிஏபி எனப்படும் புதிய கார் மதிப்பீட்டு திட்டத்தை அறிமுகப்படுத்துவதற்கான வரைவு ஜிஎஸ்ஆர் அறிவிக்கைக்கு ஒப்புதல் அளித்துள்ளார். இந்தியாவில் வாகனங்களுக்கு விபத்து சோதனைகளில் செயல்திறன் அடிப்படையில் நட்சத்திர மதிப்பீடுகள் வழங்க இது வகைசெய்யும்.
பாரத்-என்சிஏபி நுகர்வோரை மையமாகக் கொண்ட தளமாகும். வாடிக்கையாளர்கள் தங்கள் நட்சத்திர மதிப்பீடுகளின் அடிப்படையில் பாதுகாப்பான கார்களைத் தேர்வுசெய்ய இது உதவும். அதே நேரத்தில் பாதுகாப்பான வாகனங்களை தயாரிப்பதில் இந்தியாவில் உள்ள நிறுவனங்களுக்கு இடையே ஆரோக்கியமான போட்டியையும் இது ஊக்குவிக்கும்.
இந்தியாவை உலகின் முதல்நிலை வாகன தயாரிப்பு மையமாக மாற்றும் நோக்கத்துடன் நமது வாகனத்துறையை தற்சார்பு கொண்டதாக மாற்ற பாரத் என்சிஏபி ஒரு முக்கிய கருவியாக இருக்கும் என்று திரு கட்கரி கூறியுள்ளார்.
மேலும் விவரங்களுக்கு இதன் ஆங்கிலச் செய்திக் குறிப்பை காணவும் https://pib.gov.in/PressReleasePage.aspx?PRID=1836729
புள்ளியியல் மற்றும் திட்ட அமலாக்கம் அமைச்சகம்
ஜூலை மாதத்திற்கான நுகர்வோர் விலை குறியீட்டெண் வெளியீடு
ஜூலை மாதத்திற்கான நுகர்வோர் விலை குறியீட்டெண்ணை  தேசிய புள்ளியியல் அலுவலகம் வெளியிட்டுள்ளது. இதற்கான விலை தரவுகள், ஜூலை மாதத்தில், 1,054 நகர்ப்புற சந்தைகளிலும், 1,089 கிராமங்களிலும் சேகரிக்கப்பட்டன. 2020 ஜூலை மாதத்தில் பொதுவான நுகர்வோர் விலை குறியீட்டெண் கிராமப்புற பகுதிகளில் 7.04 ஆகவும், நகர்ப்புற பகுதிகளில் 6.84ஆகவும் இருந்தது. ஒட்டுமொத்தமான குறியீட்டெண் 6.93ஆக இருந்தது. விரிவாக தகவல்களுக்கு : https://pib.gov.in/PressReleasePage.aspx?PRID=1645525
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 192.28 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 14,955 கொவிட் சிகிச்சை பெறுபவர்கள் எண்ணிக்கை 0.03 சதவிதமாக உள்ளது.
குணமடைந்தோர் விகிதம் தற்போது 98.75 சதவீதம்
கடந்த 24 மணி நேரத்தில் 2,202 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,25,97,003 என அதிகரித்துள்ளது.
கடந்த 24 மணி நேரத்தில் 2,226 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.50 சதவீதம் ஆகும்
வாராந்திர பாதிப்பு விகிதம் 0.50 சதவீதம் ஆகும்
இதுவரை மொத்தம் 84.67 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 4,42,681 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1827299
பிரதமர் அலுவலகம்
தென்னாப்பிரிக்க அதிபருடன் பிரதமர் நரேந்திர மோடி பேச்சு
பிரிக்ஸ் அமைப்பில் ஒத்துழைப்பு உள்ளிட்ட இருதரப்பு, பிராந்திய மற்றும் உலகளாவிய விவகாரங்கள் குறித்து இரு தலைவர்களும் ஆய்வு செய்தனர்
ஆப்பிரிக்க தலைவர்களின் அமைதி முன்முயற்சி குறித்து பிரதமருக்கு அதிபர் ராமபோசா விளக்கம்
பேச்சுவார்த்தை மற்றும் ராஜதந்திரத்திற்கான இந்தியாவின் நிலையான அழைப்பே முன்னோக்கி செல்லும் வழி என்று பிரதமர் மீண்டும் வலியுறுத்தல்
இந்தியாவின் ஜி20 தலைமைத்துவத்துக்கு அதிபர் ரமபோசா தனது முழு ஆதரவையும் தெரிவித்தார்
பிரதமர் திரு நரேந்திர மோடி இன்று தென்னாப்பிரிக்கா அதிபர் திரு மாடெமேலா சிரில் ராமபோசாவுடன் தொலைபேசி மூலம் உரையாடினார்.
மக்களுக்கிடையிலான வலுவான உறவைப் பிரதிபலிக்கும், இருதரப்பு ஒத்துழைப்பின் முன்னேற்றம் குறித்து இரு தலைவர்களும் ஆய்வு செய்தனர். இந்த ஆண்டின் தொடக்கத்தில் 12 சிறுத்தைகளை இந்தியாவுக்கு அளித்தமைக்கு தென்னாப்பிரிக்க அதிபருக்கு பிரதமர் நன்றி தெரிவித்தார்.
இந்த ஆண்டு தென்னாப்பிரிக்கா தலைமைப் பதவிக்கு வரும் சூழலில் பிரிக்ஸ் அமைப்பில் ஒத்துழைப்பு உள்ளிட்ட பரஸ்பர நலன் சார்ந்த பல பிராந்திய மற்றும் உலகளாவிய பிரச்சினைகள் குறித்தும் அவர்கள் கருத்துகளைப் பரிமாறிக் கொண்டனர்.
ஆப்பிரிக்க தலைவர்களின் அமைதி முயற்சி குறித்து அதிபர் ராமபோசா பிரதமருக்கு விளக்கினார். உக்ரைனில் நீடித்த அமைதி மற்றும் ஸ்திரத்தன்மையை உறுதி செய்வதை நோக்கமாகக் கொண்ட அனைத்து முயற்சிகளுக்கும் இந்தியா ஆதரவளிப்பதாகக் குறிப்பிட்ட பிரதமர், பேச்சுவார்த்தை மற்றும் ராஜதந்திரத்திற்கான இந்தியாவின் நிலையான அழைப்பே முன்னோக்கி செல்லும் வழி என வலியுறுத்தினார்.
தற்போதைய ஜி20 தலைமைத்துவத்தின்ஒரு பகுதியாக இந்தியாவின் முன்முயற்சிகளுக்கு தனது முழு ஆதரவையும் அதிபர் ராமபோசா தெரிவித்தார்.
இரு தலைவர்களும் தொடர்பில் இருக்க வேண்டும் என ஒப்புக்கொண்டனர்
குடியரசுத் தலைவர் செயலகம்
இந்திய வருவாய் பணி , இந்திய சிவில் கணக்குகள் பணி, இந்திய பாதுகாப்புக் கணக்குகள் பணி, இந்திய ரயில்வே கணக்குகள் பணி மற்றும் இந்திய அஞ்சல் மற்றும் தொலைத்தொடர்பு  பணி பயிற்சி அதிகாரிகள் குடியரசுத்தலைவரை சந்தித்தனர்
இந்திய வருவாய் பணி , இந்திய சிவில் கணக்குகள் பணி, இந்திய பாதுகாப்புக் கணக்குகள் பணி, இந்திய ரயில்வே கணக்குகள் பணி மற்றும் இந்திய அஞ்சல் மற்றும் தொலைத்தொடர்பு  பணி பயிற்சி அதிகாரிகள் குடியரசுத்தலைவர் திருமதி திரௌபதி முர்முவை இன்று  குடியரசுத்தலைவர் மாளிகையில் சந்தித்தனர்.
பயிற்சி அதிகாரிகளிடையே உரையாற்றிய குடியரசுத்தலைவர், நமது நிர்வாக நடைமுறைகள், மிகத் திறன் வாய்ந்ததாகவும், பொறுப்புணர்வு மிக்கதாகவும், தடையற்ற சேவைகளை வழங்குவதாகவும் விரைந்து மாறி வருவதாகத் தெரிவித்தார். வருவாய் பணிகள் மற்றும் பல்வேறு கணக்குப் பணிகள் சார்ந்த துறைகள் முன்பைவிட மிகப் பெரிய பங்கை ஆற்றப்போவதாக அவர் கூறினார். 2 நாட்கள் முன்பாக தாக்கல் செய்யப்பட்ட மத்திய பட்ஜெட் 2023-24, வரும் நிதியாண்டின் அரசின் நிதிநிலை தொடர்பான உத்தேசக் கணக்குகளை வழங்கியிருப்பதாக அவர் தெரிவித்தார். இந்த பட்ஜெட் மக்களுக்கு குறிப்பாக இளைஞர்களுக்கு வளர்ச்சி வாய்ப்புகளை உருவாக்கும் வகையிலும், அனைவரையும் உள்ளடக்கிய வளர்ச்சி அம்சத்தைக் கொண்டதாகவும் மற்றும் பல தேசிய இலக்குகளை அடையும் வகையிலும் உள்ளது என்று அவர் குறிப்பிட்டார். கணக்குப் பிரிவுகளில் உள்ளவர்கள், வரி செலுத்துவோரின் ஒவ்வொரு ரூபாயும் நாட்டின் வளர்ச்சி மற்றும் மக்களின் நலவாழ்வுக்காகப் பயன்படுத்தப்படுவதை உறுதி செய்ய வேண்டும் என்று அவர் கேட்டுக் கொண்டார்.
இந்திய வருவாய் பணி  அதிகாரிகளின் பணி சவாலானது என்று குடியரசுத்தலைவர் குறிப்பிட்டார். வரி இணக்கத்தை உறுதிசெய்வது மிக முக்கியமானது என்றும் பொருளாதார வளர்ச்சிக்கும் அனைவரையும் உள்ளடக்கிய வளர்ச்சிக்கும் ஐஆர்எஸ் அதிகாரிகள் முக்கிய பங்காற்றுவதாகவும் அவர் கூறினார்.
இந்திய சிவில், பாதுகாப்பு, ரயில்வே, அஞ்சல் மற்றும் தொலைத்தொடர்பு கணக்கு சேவைகள் அரசின் சுமூகமான செயல்பாட்டிற்காக வலுவான நிதி மேலாண்மையை கட்டமைக்க வேண்டிய முக்கிய பொறுப்புகளைக் கொண்டுள்ளதாக குடியரசுத்தலைவர் தெரிவித்தார். எனவே இவர்களது சேவை மிக முக்கியமானது என்றும், பொறுப்புணர்வுடனும் தேவையான திறன்களுடனும் பணிகளை ஆற்ற வேண்டியது அவசியம் என்றும் அவர் தெரிவித்தார்.
மக்கள் மத்தியில் வெளிப்படைத்தன்மை மற்றும் பொறுப்புணர்வுடன் அதிகத் திறன் வாய்ந்த சேவைகள் குறித்த எதிர்பார்ப்பு அதிகரித்துள்ளதாக அவர் தெரிவித்தார். இந்த எதிர்பார்ப்புகளைப் பூர்த்தி செய்ய தகவல் தொழில்நுட்பத்தின் மூலம் அரசு துறைகளை மேலும் நவீனப்படுத்த வேண்டும் என்று அவர் கேட்டுக் கொண்டார்.
அனைத்து அதிகாரிகளும் தேசக்கட்டமைப்பை நோக்கி ஒருங்கிணைப்புடனும், உறுதிப்பாட்டுடனும் தங்களது கடமைகளை ஆற்ற வேண்டும் என்று குடியரசுத்தலைவர் திருமதி திரௌபதி முர்மு வலியுறுத்தினார்.
-----
AP/PLM/KPG/RJ
(Visitor Counter : 93
PIB Headquarters
சென்னை விமான நிலையத்தில் ரூ.58.8 லட்சம் மதிப்பிலான தங்கம் - சுங்கத் துறையினர் பறிமுதல்
திங்கட்கிழமையன்று சென்னை விமான நிலையத்திற்கு வந்து சேர்ந்த 4 பயணிகளிடம் மேற்கொண்ட இரண்டு சோதனை சம்பவங்களின்போது, ரூ.58.8 லட்சம் மதிப்புள்ள ஒரு கிலோ 499 கிராம் எடையுள்ள தங்கத்தை சுங்கத்துறையினர் பறிமுதல் செய்தனர்.
முதலாவது சம்பவத்தில் கோலாலம்பூரிலிருந்து பட்டிக் ஏர்லைன்ஸ் விமானம் மூலம் வந்த சென்னையைச் சேர்ந்த 38 வயதான சேஹூ சாரபாத் என்பவரிடம் நடத்தப்பட்ட சோதனையில் அவரது பேண்ட் பையில் மறைத்துக் கொண்டுவரப்பட்ட 64 கிராம் எடையுள்ள ரூ.2.5 லட்சம் மதிப்புள்ள தங்கத்துண்டு கண்டுபிடிக்கப்பட்டது. அவரிடம் மேற்கொண்டு நடத்தப்பட்ட விசாரணையின்போது, தனது ஆசனவாயில் இரண்டு பொட்டலங்களாக தங்க பேஸ்ட் மறைத்துக் கொண்டுவந்திருப்பதை அவர் ஒப்புக் கொண்டார். இந்த பொட்டலங்களைப் பிரித்து எடுத்தபோது 625 கிராம் எடையுள்ள, ரூ.24.6 லட்சம் மதிப்பிலான தங்கம் கிடைத்தது. மொத்தம் ரூ.27 லட்சம் மதிப்புள்ள 689 கிராம் எடையுள்ள தங்கம் 1962 சுங்கவரிச் சட்டத்தின் கீழ் பறிமுதல் செய்ய்ப்பட்டது. இந்தப்பயணி கைது செய்யப்பட்டார்.
இதே போல் திங்கட்கிழமையன்று ஷார்ஜாவிலிருந்து ஏர் இண்டியா விமானம் மூலம் வந்த, கேரளா மாநிலத்தைச் சேர்ந்த 22 வயதான முகமது இர்ஷத், 26 வயதான முகமது முஸ்தபா, 22 வயதான முகமது உனாய்ஸ் ஆகியோரிடம் நடத்தப்பட்ட சோதனையின்போது அவர்கள் பேஸ்ட் வடிவிலான தங்கத்தை ஆசனவாயிலும், உள்ளாடையிலும் மறைத்துக் கொண்டு வந்திருந்தது கண்டுபிடிக்கப்பட்டது. இந்த பேஸ்ட்டிலிருந்து ரூ.31.8 லட்சம் மதிப்புள்ள 810 கிராம் தங்கம் பிரித்தெடுக்கப்பட்டு 1962 சுங்கவரிச் சட்டத்தின் கீழ் பறிமுதல் செய்யப்பட்டது.
இந்த சம்பவங்கள் குறித்து மேலும் விசாரணை நடைபெற்று வருவதாக சென்னை அண்ணா சர்வதேச விமான நிலைய சுங்கத்துறை ஆணையாளர் வெளியிட்ட செய்திக்குறிப்பு தெரிவிக்கிறது.
பிரதமர் அலுவலகம்
சபர்கந்தாவின், சபர் பால்பண்ணையில் ரூ.1,000 கோடிக்கும் அதிக மதிப்புள்ள பலவகை திட்டங்களை பிரதமர் தொடங்கிவைத்து அடிக்கல் நாட்டினார்
குஜராத்தின் சபர்கந்தா, கதோடா சவுக்கியில் உள்ள சபர் பால்பண்ணையில் ரூ.1,000 கோடிக்கும் அதிக மதிப்புள்ள பலவகை திட்டங்களை பிரதமர் திரு நரேந்திர மோடி தொடங்கிவைத்து அடிக்கல் நாட்டினார். இந்தத் திட்டங்கள், உள்ளூர் விவசாயிகளுக்கும் பால் உற்பத்தியாளர்களுக்கும் அதிகாரம் அளிப்பதோடு அவர்களின் வருவாயையும் அதிகரிக்கும். இந்த பிராந்தியத்தில் ஊரக பொருளாதாரத்திற்கு இது ஊக்கமளிக்கும். சுகன்யா ஸ்மிருதி திட்ட பயனாளிகள் மற்றும் முன்னிலை வகிக்கும் பெண் பால் உற்பத்தியாளர்கள் ஆகியோரை பிரதமர் பாராட்டினார். குஜராத் முதலமைச்சர் திரு பூபேந்திர பாய் படேல் உள்ளிட்டோர் இந்த நிகழ்வில் கலந்துகொண்டனர்.
அங்கு கூடியிருந்தோரிடையே உரையாற்றிய பிரதமர், தற்போது சபர் பால்பண்ணை விரிவாக்கப்பட்டுள்ளது. பல நூறு கோடி ரூபாய் மதிப்புள்ள புதிய திட்டங்கள் இங்கு அமைக்கப்பட்டுள்ளன. நவீன தொழில்நுட்பத்துடன் பால் பவுடர் தயாரிக்கும் தொழிற்சாலை அமைக்கப்படுவதால், சபர் பால் பண்ணையின் திறன் மேலும் கூடுதலாகும் என்றார். மேலும் சபர் பால்பண்ணையின் நிறுவனர்களில் ஒருவரான திரு பூராபாய் படேலை நினைவு கூர்ந்த பிரதமர், இந்த பகுதி மற்றும் உள்ளூர் மக்களுடனான தமது நீண்ட தொடர்பையும் நினைவு கூர்ந்தார்.
தாம் முதலமைச்சராக இருந்தபோது மக்களின் ஒத்துழைப்பை பட்டியலிட்ட அவர், இந்தப் பகுதியின் நிலைமையை மேம்படுத்த முயற்சி செய்ததை எடுத்துரைத்தார். இந்த முயற்சிகளின் முக்கிய அம்சமாக இருந்தவை கால்நடை வளர்ப்பும், பால் பண்ணை தொழிலும் என்பதை அவர் சுட்டிக்காட்டினார். கால்நடை தீவனம், மருந்து ஆகியவற்றை வழங்குவதன் மூலம், கால்நடை பராமரிப்பை மேம்படுத்த எடுக்கப்பட்ட நடவடிக்கைகள் பற்றியும், கால்நடைகளுக்கு ஆயுர்வேத சிகிச்சையை ஊக்கப்படுத்தியது பற்றியும் அவர் பேசினார்.
கடந்த 20 ஆண்டுகளில் மேற்கொள்ளப்பட்ட நடவடிக்கைகளால் குஜராத்தின் பால்வளச் சந்தை ஒரு லட்சம் கோடி ரூபாயை எட்டியுள்ளது என்று பிரதமர் பெருமிதத்துடன் குறிப்பிட்டார். 2007 மற்றும் 2011-ஆம் ஆண்டுகளில் தமது பயணத்தின் போது பெண்களின் பங்கேற்பை அதிகப்படுத்துமாறு வேண்டுகோள் விடுத்ததை அவர் நினைவு கூர்ந்தார். தற்போது பெரும்பாலான குழுக்களில் பெண்களின் பிரதிநிதித்துவம் நன்றாக உள்ளது என்றும் பாலுக்கு வழங்கப்படும் தொகை பெரும்பாலும் பெண்கைள சேர்கிறது என்றும் பிரதமர் தெரிவித்தார்.
----

(
|
உள்துறை அமைச்சகம்
|
கேரளாவின் வெள்ள நிலைமைகளை ஆய்வு செய்ய இரண்டு நாட்களில் இரண்டாவது முறையாக தேசிய நெருக்கடி மேலாண்மைக் குழு கூடியது
முன்னெப்பொழுதும் இல்லாத வகையில் மீட்பு மற்றும் நிவாரண நடவடிக்கைகளை ஒருங்கிணைக்க முடிவு
கேரளாவில் வெள்ளத்தால் பாதிக்கப்பட்ட பகுதிகளின் வெள்ள நிலைமைகளைப் பரிசீலிக்க இரண்டு நாட்களில் இரண்டாவது முறையாகத் தேசிய நெருக்கடி மேலாண்மைக் குழு புது தில்லியில் இன்று  கூடியது. அமைச்சரவைச் செயலாளர் திரு. பி.கே. சின்கா தலைமை வகித்த இந்தக் கூடுகையின்போது கேரளா மற்றும் தமிழ்நாடு ஆகிய மாநிலங்களின் தலைமைச் செயலாளர்களோடு அவர் காணொளிக் கலந்துரையாடலை நிகழ்த்தினார். இராணுவம், கடற்படை, வான்படை, கடலோரக் காவல்படை, தேசியப் பேரிடர் மீட்புப் படை ஆகியவற்றை ஒன்று திரட்டிக் கேரளாவுக்குத் தேவையான உதவிகளை அளிப்பது என்று முடிவு செய்யப்பட்டது.
படகுகள், ஹெலிகாப்டர்கள், உயிர் காக்கும் அங்கிகள், உயிர் காப்பு மிதவைகள், மழை கோட்டுகள், பூட்ஸுகள், முகப்பு விளக்குகள் போன்றவற்றை வழங்கும்படி இந்த அமைப்புகளுக்கு அமைச்சரவைச் செயலாளர் உத்தரவு பிறப்பித்துள்ளார். வெள்ளத்தால் பாதிக்கப்பட்ட பகுதிகளில் சிக்கியுள்ள மக்களைச் சென்றடைவதற்காக மோட்டார் படகுகளை வழங்குமாறு கேரள மாநிலத் தலைமைச் செயலாளர் கேட்டுக் கொண்டார்.
இதுவரை, மத்திய அரசு 339 மோட்டார் படகுகள், 2,800 உயிர் காக்கும் அங்கிகள், 1,400 உயிர் காப்பு மிதவைகள், 27 முகப்பு விளக்குகள், 1,000 மழை கோட்டுகள் ஆகியவற்றைத் திரட்டியளித்துள்ளது.
பிரதமர் அலுவலகம்
ஆடவர் இரட்டையர் பேட்மிண்டனில் தங்கப் பதக்கம் வென்ற சாத்விக் சாய்ராஜ் ராணிக்ரெட்டி, சிராஜ் ஷெட்டி ஆகியோருக்கு பிரதமர் வாழ்த்து
பெர்மிங்ஹாம் காமன்வெல்த் போட்டிகள், 2022-இல் ஆடவர் இரட்டையர் பேட்மிண்டனில் தங்கப் பதக்கம் வென்ற சாத்விக் சாய்ராஜ் ராணிக்ரெட்டி, சிராஜ் ஷெட்டி ஆகியோருக்கு பிரதமர் திரு நரேந்திர மோடி வாழ்த்து தெரிவித்துள்ளார்.
ட்விட்டர் பதிவில் பிரதமர் தெரிவித்ததாவது:
“இந்திய பேட்மிண்டன் வீரர்கள் குழு வெற்றிக்கும், சிறப்பான செயல்பாட்டிற்கும் மறுவடிவம் கொடுத்துள்ளது. சாத்விக் சாய்ராஜ் ராணிக்ரெட்டி @satwiksairaj, சிராஜ் ஷெட்டி @Shettychirag04 ஆகியோர் குழு செயல்பாடு மற்றும் திறமையை அபாரமாக வெளிப்படுத்தினார்கள். தங்கப் பதக்கம் வென்று தந்த அவர்களால் பெருமிதம் கொள்கிறேன். வரவிருக்கும் காலங்களிலும் இந்தியாவிற்கு மேலும் பல வெற்றிகளை அவர்கள் வெல்லட்டும். #Cheer4India”
பிரதமர் அலுவலகம்
ஜல் ஜீவன் இயக்கத்தின் கீழ் 11 கோடி குடிநீர் குழாய் இணைப்புகள் என்னும் சாதனை நிகழ்த்தப்பட்டுள்ளதற்கு பிரதமர் பாராட்டு
ஜல் ஜீவன் இயக்கத்தின் கீழ் 11 கோடி குடிநீர் குழாய் இணைப்புகள் வழங்கப்பட்டு, சாதனை நிகழ்த்தப்பட்டுள்ளதற்கு பிரதமர் திரு நரேந்திர மோடி பாராட்டு தெரிவித்துள்ளார். இந்த திட்டத்தின் பயனடைந்த அனைவருக்கும் வாழ்த்து தெரிவித்துள்ள திரு மோடி, இதனை வெற்றிகரமான இயக்கமாக மாற்றும் வகையில், களப்பணி ஆற்றிய அனைவருக்கும் பாராட்டு தெரிவித்துள்ளார்.
மத்திய ஜல் சக்தி அமைச்சர் திரு கஜேந்திர சிங் ஷெகாவத் வெளியிட்டுள்ள ட்விட்டருக்கு பதிலளித்து பிரதமர் வெளியிட்டுள்ள ட்விட்டர் பதிவு வருமாறு:
“இந்திய மக்களுக்கு வீடுதோறும் குடிநீர் என்பதை உறுதி செய்துள்ள களப்பணி மிகப்பெரிய சாதனையாகும். இந்த முன்முயற்சி மூலம் பயனடைந்தவர்களுக்கு வாழ்த்துக்கள். இதனை வெற்றிகரமான இயக்கமாக மாற்றிய களப்பணியாளர்களுக்கு பாராட்டுக்கள்”
நிலக்கரி அமைச்சகம்
18% முன்னேற்றத்துடன் நிலக்கரியின் தரம் கணிசமாக உயர்ந்துள்ளது
நிலக்கரி அமைச்சகம் மற்றும் நிலக்கரி நிறுவனங்கள் அனைத்து நுகர்வோருக்கும் தரமான நிலக்கரியை வழங்குவதற்கான நோக்கத்தை அடைய பல்வேறு நடவடிக்கைகளை எடுத்துள்ளன. நிலக்கரி நிறுவனங்கள் 100% தர திருப்தியை அடைய முயற்சி செய்கின்றன இந்திய நிலக்கரி நிறுவன சுரங்கங்களில் இருந்து எடுக்கப்பட்ட நிலக்கரி விநியோகத்தின் தர இணக்கத்தில் கணிசமான முன்னேற்றம் ஏற்பட்டுள்ளது. 2017-18ல் 51% ஆக இருந்த தர இணக்கத்தன்மை 2022-23ல்  69% ஆக உயர்ந்துள்ளது.
நிலக்கரி சுரங்கங்களை அவ்வப்போது தரம் உயர்த்துதல், மேற்பரப்பு சுரங்கப் பணி கள், தூய்மை செய்யப்பட்ட நிலக்கரி வழங்கல், நிலக்கரியைக் கன்வேயர் பெல்ட் மூலம் நேரடியாகக் கொண்டு செல்வதற்கான இணைப்பு போன்ற மேம்படுத்தப்பட்ட சுரங்கத் தொழில்நுட்பத்தை அறிமுகப்படுத்துதல், தானியங்கு பகுப்பாய்விகள் போன்றவை தரத்தை மேம்படுத்த எடுக்கப்பட்ட நடவடிக்கைகளாகும்.
வாடிக்கையாளர் திருப்திக்காக, சுரங்கத்திலிருந்து அனுப்பும் இடத்திற்கு நிலக்கரியின் தர மேலாண்மைக்கு சிறப்பு முக்கியத்துவம் கொடுக்கப்பட்டுள்ளது. இப்போது, இந்திய நிலக்கரி நிறுவனத்தின் அனைத்து வாடிக்கையாளர்களும் சுயேச்சையான மூன்றாம் தரப்பு முகவர் மூலம் விநியோகங்களின் மாதிரி தர மதிப்பீட்டிற்கான வாய்ப்பைப் பெற்றுள்ளனர். மின்சாரம்/மின்சாரம் அல்லாத துறைகளின் அனைத்து வாடிக்கையாளர்களும் பட்டியலிடப்பட்ட முகமைகளின் சேவைகளைத் தாராளமாகப் பெறலாம். நிலக்கரி நிறுவனங்கள், மூன்றாம் தரப்பு முகமைகளால் மாதிரி எடுப்பதற்கான 50% செலவையும் பகிர்ந்து கொள்கின்றன. நிலக்கரியைக் கூட்டாக மாதிரி எடுக்கும் வசதியும் வாடிக்கையாளருக்கு உள்ளது.
நிலக்கரியின் தரம் குறித்து விழிப்புணர்வை ஏற்படுத்த, நுகர்வோர் பிரதிநிதிகளின் தீவிர பங்கேற்புடன் வழக்கமான இடைவெளியில் தரத்திக்கான வார, இரவார நிகழ்ச்சிகளுக்கு நிலக்கரி நிறுவனங்கள் ஏற்பாடு செய்கின்றன. தொடர்ச்சியான கண்காணிப்பு, அதிகரித்த விழிப்புணர்வு இயக்கங்கள், திருத்த நடவடிக்கைகள் ஆகியவை நிலக்கரி விநியோகத்தின் தர இணக்கத்தில் முன்னேற்றங்களைக் காட்டுகின்றன. இதனால் 2021-22ல் ரூ. 400 கோடி போனசை ஈட்டியுள்ள இந்திய நிலக்கரி நிறுவனம் நடப்பு நிதியாண்டில் அக்டோபர் 2022 வரை ரூ. 201 கோடி போனசை ஈட்டியுள்ளது.
மேலும் விவரங்களுக்கு இந்த ஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1886869
உள்நாட்டு விமானப் போக்குவரத்து அமைச்சகம்
விமானப் போக்குவரத்துத் துறையில் ஜி.எஸ்.டியின் தாக்கம்
ஜி.எஸ்.டி விரிமுறையின்படி சிக்கன வகுப்பு பயணிகளின் பயணக் கட்டணம் வரி 6% லிருந்து 5% ஆக குறைக்கப்பட்டுள்ளது. . வணிக உயர் வகுப்புக் கட்டணத்துக்கு வரி 9% லிருந்து 12% ஆக உயர்த்தப்பட்டுள்ளது. விமான நிறுவனங்கள் தரும் சேவைகள் மற்றும் சரக்குகளுக்கும் இது பொருந்தும். பெட்ரோலிய பொருட்களும் அத்துடன் விமானப் பெட்ரோலும் தற்போது ஜி.எஸ்.டி வரிக்கு உட்படவில்லை.
நுகர்வோருக்கு வரிச்சுமை குறைவதற்காக, பல மத்திய மாநில வரிகளை ஒன்றாக அடக்கி ஜி.எஸ்.டி வரிமுறை வந்துள்ளது. பல நிலை வரிகளை அகற்றி விமானப் போக்குவரத்து மற்றும் எல்லாத்துறைகளிலும் வரி உயர்வால் விலைவாசி உயர்வதைத் தளர்த்தி ஆறுதல் அளிக்கிறது.
விமானப்போக்குவரத்து மத்திய இணை அமைச்சர் திரு. ஜயந்த் சின்ஹா இராஜ்ய சபாவில் எழுத்து மூலமான கேள்விக்குப் பதில் அளிக்கையில் இந்தத் தகவலைத் தெரிவித்தார்.
(Visitor Counter : 76
அறிவியல் மற்றும் தொழில்நுட்பத்துறை
காந்த தாதுக்களில் உறைந்த தகவல், காலநிலை மாற்றங்களை வேகமாகவும், துல்லியமாகவும் கணிக்க முடியும்
கடந்த காலங்களில் காலநிலை மாற்றத்திற்கான தடயங்கள் புதைபடிவங்கள், நுண்ணிய உயிரினங்கள், ஐஸ் மற்றும் ஐசோடோப்புகளில் சிக்கியுள்ள வாயுக்கள் ஆகியவற்றில் காணப்படுகின்றன , ஆனால் ஆய்வக நுட்பங்கள் சிக்கலானவை, விலை உயர்ந்தவை, மிகுந்த நேரம் எடுக்கும். இந்திய விஞ்ஞானிகள் இப்போது விரைவான மற்றும் திறமையான காந்த தாதுக்கள் நுட்பத்தை பயன்படுத்தி சிக்கலை விடுவித்துள்ளனர்.
மத்திய அரசின் அறிவியல் மற்றும் தொழில்நுட்ப துறையின் தன்னாட்சி நிறுவனமான இந்திய புவி காந்தவியல் நிறுவனத்தில் உள்ள விஞ்ஞானிகள், துணைக் கண்டத்தில் உள்ள பருவநிலை மாற்றத்தை பேலியோமோசூனல் முறையைப் பின்பற்றி, காந்த கனிமவியல் மூலம் கண்காணித்துள்ளனர். இந்த நுட்பமானது, தற்போதுள்ள முறைகளைக் காட்டிலும் வேகமாகவும், துல்லியமாகவும் செயலாற்றுகிறது. சுற்றுப்புற ரசாயனங்கள் மற்றும் செறிவு, தானிய அளவு, கனிமவியல் மாற்றங்கள் ஆகிய செயல்முறைகளுக்கு, காந்த கனிமவியல் உணர்திறன் மிக்கது.
சேஜ் இதழில், வெளியிடப்பட்ட ஆய்வில், திரு.பிரவீன் கவாலி மற்றும் அவரது ஆராய்ச்சியாளர்கள் குழுவானது, சுற்றுப்புறச்சுழல் கல்வி மற்றும் பருவநிலை பற்றி தொகுத்து ஆராய்ச்சி நடத்தியது. இந்தியாவில் உள்ள வெவ்வேறு சுற்றுப்புறச்சுழல்கள் மற்றும் பருவநிலை எல்லைகளில் வண்டல் மாதிரிகளை சேகரித்து, காந்த அளவுருக்களான காந்த பாதிப்பு, பின்னடைவு இல்லாத எஞ்சிய காந்தமயமாக்கள், செறிவூட்டலை தூண்டும் எஞ்சிய காந்தமயமாக்கல், பின்விளைவு சூழல், கியூரி வெப்பநிலை ஆகிய வடிவில் காந்த தாதுக்களில் உள்ள தகவல்களை கண்டறிந்து ஆய்வு நடத்தினார்.
ஊரக வளர்ச்சி அமைச்சகம்
மகாத்மா காந்தி தேசிய ஊரக வேலைவாய்ப்பு உறுதித் திட்டக் குறைதீர்ப்பு செயலி : மத்திய அமைச்சர் கிரிராஜ் சிங் தொடக்கி வைத்தார்
மகாத்மா காந்தி தேசிய ஊரக வேலைவாய்ப்பு உறுதித் திட்டத்தின் குறைதீர்ப்புச் செயலியை, மத்திய அமைச்சர் கிரிராஜ் சிங் இன்று தொடங்கிவைத்தார். இதற் கான நிகழ்ச்சியில் அவர் பேசியதாவது:
குறைதீர்ப்பு செயலி, மின்னணு நிர்வாகத்தை நோக்கிய நடவடிக்கை ஆகும். வெளிப்படைத்தன்மை, நம்பகத்தன்மையை உறுதி செய்ய இது உதவியாக இருக்கும். பல மாவட்டங்களில் குறைதீர்ப்பாளர் நியமிக்கப்படவில்லை. இந்தப் பதவிக்கு அரசியல் கட்சியைச் சேர்ந்தவர்கள் நியமிக்கப்படுவதாகவும் அரசுக்குத் தெரியவந்தது. இதனால் குறைதீர்ப்புச் செயலியைப் பயன்படுத்தி மகாத்மா காந்தி தேசிய ஊரக வேலைவாய்ப்பு உறுதித் திட்டத்தை அதிக வெளிப்படைத் தன்மையுடன் செயல்படுத்துவதில் ஒத்துழைப்பு அளிக்க வேண்டும் என மாநிலங்கள், யூனியன் பிரதேசங்களிடம் கேட்டுக்கொள்ளப் பட்டுள்ளது.
மாநிலங்கள் மற்றும் யூனியன் பிரதேசங்களில், மகாத்மா காந்தி தேசிய ஊரக வேலைவாய்ப்புத் திட்டத்தை அமல்படுத்துவது தொடர்பாக, பல தரப்பிலிருந்து பெறப்படும் புகார்களை எளிதாக வகைப்படுத்தி தெரிவிக்கும் வகையில், இந்த குறைதீர்ப்பு செயலியை ஊரக மேம்பாட்டு அமைச்சகம் உருவாக்கியுள்ளது. இதன் மூலம் பிரச்சினைகள் விரைவில் தீர்க்கப்படும். இந்தச் செயலி குறைதீர்ப்பாளர் தனது கடமையைத் தடையின்றி, வெளிப்படையாக மேற்கொள்வதை வலுப்படுத்தும். இந்தச் செயலி மூலம், குறைதீர்ப்பாளரின் செயல்பாட்டை எளிதில் கண்காணிக்க முடியும். குறைதீர்ப்பாளர் தனது காலாண்டு மற்றும் ஆண்டு அறிக்கைகளைச் செயலி மூலமாக இணையளத்தில் பதிவேற்றலாம்.
ஊரக மேம்பாட்டு இணையமைச்சர்கள் திரு பகன் சிங் குலாஸ்தே, சாத்வி நிரஞ்சன் ஜோதி, பஞ்சாயத்து ராஜ் இணையமைச்ச்ர திரு கபில் மொரேஸ்வர் பாட்டீல் உட்பட பலர் இந்நிகழ்ச்சியில் பங்கேற்றனர். அனைத்து மாநிலங்களிலும் உள்ள குறைதீர்ப்பாளர்கள் இந்நிகழ்ச்சியில் காணொலி மூலம் பங்கேற்றனர்.
மேலும் விவரங்களுக்கு இந்த ஆங்கிலச் செய்திக் குறிப்பை காணவும்: https://pib.gov.in/PressReleasePage.aspx?PRID=1800847
பிரதமர் அலுவலகம்
நியூசிலாந்து பிரதமர் திருமிகு ஜெசிந்தா ஆர்டர்ன் உடனான, பிரதமரின் இருதரப்பு சந்திப்பு
பிரதமர் திரு நரேந்திர மோடி, நியூசிலாந்து பிரதமர் திருமிகு ஜெசிந்தா ஆர்டர்னை நியூயார்க்கில் ஐ நா பொதுச்சபை கூட்டத்திற்கு இடையே 25-ஆம் தேதி சந்தித்தார்.
இரு தலைவர்களும் இருதரப்பு உறவுகளின் நிலைகுறித்து ஆய்வு மேற்கொண்டனர். அரசியல், பொருளாதாரம், பாதுகாப்பு, மக்களிடையேயான உறவுகள் ஆகியவற்றை மேலும் வலுப்படுத்தும் நடவடிக்கைகள் குறித்து இருவரும் விவாதித்தனர். 2016-ஆம் ஆண்டு அக்டோபர் மாதம் நியூசிலாந்தின் முன்னாள் பிரதமர் இந்தியாவுக்கு பயணம் மேற்கொண்டதைத் தொடர்ந்து, 2017-ஆம் ஆண்டு நவம்பர் மாதம் மணிலாவில் தாங்கள் இருவரும் முன்பு சந்தித்துக் கொண்டதை அவர்கள் நினைவுகூர்ந்தனர். இந்திய பிரதமரின் வருகையின்போது நிறுவப்பட்ட புதிய நடைமுறைகளின் பயனாக இருதரப்பு உறவு கணிசமான அளவுக்கு வலுவடைந்ததையும் அவர்கள் குறிப்பிட்டனர். செப்டம்பர் 24-ஆம் தேதி ஐ நா பொதுச்சபை கூட்டத்திற்கு இடையே நடைபெற்ற ‘தற்காலத்துக்கும் காந்தி பொருத்தமானவர்‘ என்ற நிகழ்ச்சியில் கலந்துகொள்ளுமாறு தாம் விடுத்த அழைப்பை ஏற்றுக்கொண்டதற்காக பிரதமர் ஆர்டனுக்கு, பிரதமர் மோடி நன்றி தெரிவித்தார்.
‘இந்தியா 2022 உறவில் முதலீடு செய்தல்’ என்ற புதிய உத்தி அறிக்கை, 2011-ஆம் ஆண்டின் நியூசிலாந்து – இந்தியாவின் உத்தியின் தொடர்ச்சி என்பதை நியூசிலாந்து பிரதமர், பிரதமர் மோடியிடம் சுட்டிக்காட்டினார். நியூசிலாந்தில் உள்ள இந்திய வம்சாவளியினரும், மாணவர்களும் இருநாடுகளுக்கும் இடையே முக்கிய பாலமாகத் திகழ்வதாக பிரதமர் ஆர்டன் குறிப்பிட்டார். அவர்கள் இருநாடுகளுக்கும் இடையிலான நட்புறவுக்கு பெருமளவில் பங்களித்துள்ளதாக அவர் தெரிவித்தார்.
சர்வதேச பயங்கரவாதம் உட்பட பரஸ்பர நலன் சார்ந்த பிராந்திய மற்றும் உலக அளவிலான விஷயங்கள் குறித்து இருவரும் விவாதித்தனர். பயங்கரவாத விஷயத்தில் இருநாடுகளும் ஒரே விதமான கருத்தைக் கொண்டிருப்பதை இரு தலைவர்களும் பாராட்டினர். புல்வாமாவிலும், க்ரைஸ்ட்சர்ச்சிலும் நடந்த பயங்கரவாத தாக்குதல்களை இருநாடுகளும் வன்மையாகக் கண்டித்தன. பயங்கரவாதத்துக்கு எதிரான நடவடிக்கைகளுக்கு இருநாடுகளும் பரஸ்பரம் ஆதரவு தெரிவித்தன. க்ரைஸ்ட்சர்ச் தாக்குதலுக்கு நடவடிக்கை எடுப்பதற்கான நியூசிலாந்து, பிரெஞ்ச் கூட்டு முன்முயற்சிக்கும் இந்தியா தனது ஆதரவைத் தெரிவித்திருந்தது.
சுகாதாரம் மற்றும் குடும்ப நலத்துறை அமைச்சகம்
தொடர்ந்து 10-வது நாளாக, கொவிட் சிகிச்சை பெறுபவர்களின் எண்ணிக்கை 10 லட்சத்துக்கும் கீழ் உள்ளது
கொவிட் 19-க்கு சிகிச்சை பெறுபவர்களின் எண்ணிக்கையை, 10 லட்சத்திற்கும் குறைவாக பராமரிக்கும் போக்கை, இந்தியா தக்க வைத்துக் கொண்டுள்ளது
தொடர்ந்து 10வது நாளாக, கொவிட்டுக்கு சிகிச்சை பெறுபவர்களின் எண்ணிக்கை 10 லட்சத்துக்கும் குறைவாக உள்ளது.
ஒவ்வொரு நாளும் குணமடைபவர்களின் எண்ணிக்கை அதிகரிப்பதால், குணமடைவோர்களின் மொத்த எண்ணிக்கை தொடர்ந்து அதிகரிக்கிறது. நாட்டில் கடந்த 24 மணி நேரத்தில் 85,376 பேர் குணமடைந்துள்ளனர்.
நாட்டில் குணமடைந்தவர்களின் மொத்த எண்ணிக்கை இன்று 52,73,201 ஆக உள்ளது. குணமடைவோர் வீதம் 83.53%-மாக உள்ளது.
குணமடைந்தோரின் மொத்த எண்ணிக்கை மிக அதிகமாக உள்ளது. குணமடைந்தவர்களில் கடைசி 10 லட்சம் பேர் கடந்த 12 நாட்களில் குணமடைந்தவர்கள்.
குணமடைந்தவர்களில் 77% பேர், 10 மாநிலங்கள்/ யூனியன் பிரதேசங்களைச் சேர்ந்தவர்கள்.
நாட்டில் கடந்த 24 மணி நேரத்தில் 86,821 பேருக்கு புதிதாக பாதிப்பு ஏற்பட்டுள்ளது. இவர்களில் 76% பேர் 10 மாநிலங்களைச் சேர்ந்தவர்கள்.
கடந்த 24 மணி நேரத்தில் 1,181 பேர் உயிரிழந்துள்ளனர். இவர்களில் 82% பேர் 10 மாநிலங்கள்/யூனியன் பிரதேசங்களைச் சேர்ந்தவர்கள்.
மேலும் விவரங்களுக்கு, இந்த ஆங்கில செய்திக் குறிப்பை படிக்கவும்:
https://pib.gov.in/PressReleasePage.aspx?PRID=1660546
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 162.92 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 22,36,842
கொவிட் சிகிச்சை பெறுபவர்கள் 5.62%ஆக உள்ளனர்.
குணமடைந்தோர் விகிதம் தற்போது 93.15%சதவீதம்
கடந்த 24 மணி நேரத்தில் 2,67,753 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 3,70,71,898 என அதிகரித்துள்ளது.
கடந்த 24 மணி நேரத்தில் 2,55,874 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 15.52சதவீதம் ஆகும்
வாராந்திர பாதிப்பு விகிதம் 17.17 சதவீதம் ஆகும்
இதுவரை மொத்தம் 71.88 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 16,49,108 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1792330